Hoće li Dani Olmo odletjeti prema Milanu s pulskog aerodroma? To je pitanje koje je jučer kružilo hotelom Lone. Kad se priča oko transfera zakuha, onda je to vrijeme u kojem se novinari pretvaraju u - stražare. Ranije se bude, pa onda u predvorju hotela čekaju, prate svaki korak mladog Španjolca. Jer nikad se ne zna kad bi mogao otići...

Kod mnogih transfera u prošlosti koji su se događali na zimskim ili ljetnim pripremama, znao se pojaviti automobil pred hotelom, prodani igrač se iz sobe spustio s putnim torbama i sve je bilo gotovo u nekoliko minuta. Iz toga razloga smo na oprezu...

Međutim, Dani Olmo jučer je normalno odradio trening. Nakon treninga, prije ulaska u autobus, Dani je kazao dvojici hrvatskih izvjestitelja. - Pa kamo me šaljete? Zar biste vi htjeli da odem iz Dinama, ha-ha-ha...

Možda bi kazao još koju rečenicu, ali odmah se pojavio vrijedni i sveprisutni glasnogovornik Alen Lesički koji je kazao Olmu da više ništa ne priča. Dinamo čuva Olma od bilo kakve komunikacije s medijima dok posao ne bude završen. No, vidjelo se da je Olmo jako dobro raspoložen, potpisivao je autograme navijačima koji su stigli na trening, fotografirao se...

Inače, kad je Dinamo u pitanju, stvari su sasvim jasne. Modri klub pristao je Milanu prodati Olma, tu su stvari dogovorene. Napisali smo jučer da se radi o 30 milijuna eura. Stvari tu treba pojasniti do kraja, doznali smo konkretnije informacije. Dakle, Milan bi Dinamu odmah uplatio 20 milijuna eura, dodatnih pet zagrebački klub bi trebao ostvariti kroz dogovorene bonuse, a ona cifra koja dostiže brojku 30 je zapravo postotak od budućeg transfera Olma, njegove sljedeće prodaje. Dani bi s Milanom potpisao ugovor na pet godina, a godišnja plaća iznosila bi mu 2,5 milijuna eura! To su dakle, parametri tog posla.

Kao što vidite, Dinamo se u ovom poslu ponio maksimalno gentlemanski i profesionalno. Ne samo to, kao što znate, ponudio je Olmu i novi petogodišnji ugovor s godišnjom plaćom od 1,5 milijuna eura, koji Španjolac nije želio potpisati. Valjda se njegova strana plašila da bi ga onda modri klub mogao lancima privezati za Maksimir. Makar je to teško vjerovati, koliko se sjećamo, društvo iz Maksimira nikad nije pravilo probleme svojim igračima kod transfera. Zapravo, Dinamo je osim svojih interesa štitio i igračke interese.

Konačno, koji su to igrači koji su na turbulentan način i na mala vrata otišli iz kluba i napravili uspjeh u inozemstvu? Nekako ih se ne možemo sjetiti... Oni drugi? Pa, svi, osim onih koji se se nisu ozlijedili, poput nesretnog Marka Pjace napravili su uspjeh i velike karijere. Nadalje, Dinamo itekako brine za svoje igrače i stoji uz njih. Najbolji primjer je Arijan Ademi. Ili, ako hoćete, Junior Fernandes. Modri su svojevremeno otkupili njegov ugovor od bundesligaša Bayera iz Leverkusena bez obzira što je bio ozlijeđen.

Dakle, sad je sve na Olmovoj strani, na njemu, ocu Miguelu i njegovim zastupnicima. Oni svi skupa moraju odlučiti hoće li se zgotoviti posao s Milanom. Kako saznajemo, danas bi se u Rovinju trebao pojaviti Danijev zastupnik Andy Bara.

Da se transfer ipak približava kraju i konačnom dogovoru, saznali smo jučer poslijepodne. Naime, iako je Olmo bio predviđen kao starter na današnjoj utakmici s Lokomotivom, trener Bjelica nam je kazao da ga ipak neće uvoditi u igru. Stvar je, dakle, jasna, ne želi se ništa riskirati, očito je odlazak španjolskog reprezentativca pitanje dana.

Možda i sata, tko zna...